‘Blokke’ bou kuns uit | Netwerk24
‘Blokke’ bou kuns uit
Deur Lientjie Mentz 11 April 2019 06:00
Die New Breed-kunskompetisie vir 2019 is op Woensdag 3 April in die Oliewenhuis-kunsmuseum se Reservoir bekend gestel. Op die geleentheid is van links Magdel Louw (Phatsoane Henney-prokureurs), Esther le Roux (Oliewenhuis), Karen Brusch (beoordelaarspaneel) en Sam Moleko (Phatsoane Henney-prokureurs).Foto: Lientjie Mentz
Die New Breed-kunskompetisie kry vanjaar ’n opwindende nuwe toevoeging om nog geleenthede aan ontluikende kunstenaars te bied.
Vanjaar se aanbieding van dié kompetisie van Phatshoane Henney-prokureurs is op Woensdag 3 April op ’n geselligheid by Oliewenhuis bekend gestel.
Kunstenaars het van nou tot September tyd om hul kunswerke gereed te kry om vir dié plaaslike kompetisie in te skryf.
Altesaam R100 000 se geld­pryse is op die spel, met die wenner wat R50 000 sal ontvang. Die naaswenner ontvang R20 000 en R10 000 word aan elkeen van die twee meriete-wenners gegee. Die openbarekeuse-wenner sal R10 000-prysgeld ontvang.
’n Projek genaamd New Breed Art Blocks word vanjaar deel gemaak van die Vrystaat Kunstefees, wat van 1 tot 7 Julie gehou word. Vorige wenners en top­kunstenaars in die kompetisie gaan op die Vrystaat Kunstefees se vrynge oorspronklike kuns op 150 blokke uitstal.
“Die publiek sal ook die geleentheid hê om van die blok-kuns te koop en hiermee plaaslike kuns­talent te ondersteun,” het Magdel Louw, kompetisiekoördineerder, oor die uitstalling gesê.
Ná die fees sal die oorblywende blokke op www.newbreedart.co.za te koop aangebied word.
Die helfte van die wins uit die verkope van die blokke gaan aan die kunstenaars, terwyl die ander helfte in die New Breed-kuns­kompetisie teruggeploeg word.
Meer inligting oor die kompetisie is op bogenoemde webwerf beskikbaar.